Usein tuntuu, että suomalainen vasemmisto on unohtanut periaatteensa. Veikkaan, että alkamassa oleva budjettikeskustelu tulee taas kerran osoittamaan, että oikeistoa vaivaa myös aatteellinen alennustila.

Ensi vuoden budjetista saatiin siis eilen ensimmäiset tiedot. Keskustelu lähti aika nopeasti tutuille urille.

Oppositio haukkuu budjettiin sisältyviä menojen leikkauksia, hallitus puolustaa niitä. Perustelu leikkauksille on, että ne oli pakko tehdä valtiontalouden tasapainottamiseksi. Samaan aikaan hallituspuolueiden poliitikot yrittävät kaikin voimin korostaa, että itse asiassa moneen asiaan pantiin lisää rahaa, tai ei leikattu kovin paljon tai että aiemmatkin hallitukset leikkasivat.

Tämä on aika synkkää meininkiä. Oikeistolaiseen (ja yhtä lailla liberaaliin) ajatteluun kuuluu olennaisesti ajatus valtion rajallisesta koosta. Julkisella sektorilla on tarkkaan määrätyt tehtävät, jotka sen pitää hoitaa. Muu pitää jättää ihmisten omaksi huoleksi.

Tarkasta rajanvedosta on toki mielipide-eroja. Silti, Suomen jättimäiseksi paisuneen julkisen sektorin luulisi tekevän tusinoittain asioita, joita kunnon porvarin mielestä sen ei pitäisi ollenkaan tehdä.

Periaatteilleen uskollisten oikeistopoliitikkojen pitäisi siis helposti löytää kohteita leikkauksille. Prosenttien sieltä täältä höylääminen loppuisi. Sen sijaan lopetettaisiin kokonaan sellaisia toimintoja, joiden ei katsottaisi huolellisen aatteellisen ja taloudellisen pohdinnan perusteella kuuluvan valtion tehtäviin.

Tällaista omasta aatteesta lähtevää, älyllisesti perusteltua julkisen sektorin pienentämistä ei tarvitsisi hävetä. Päinvastoin, siitä voisi olla ylpeä, toisin kuin pakon edessä tehdyistä poliittisten ja taloudellisen suhdanteiden sanelemista ratkaisuista. Valtion pienentäminen voi olla yhtä valtiomiesmäinen teko kuin sen suurentaminen.

Vasemmiston kanssa kilpaillessa periaatteisiin nojaavaa pyrkimystä julkisen sektorin pienentämiseen ei tarvitsisi vähätellä. Sitä voisi päinvastoin korostaa.

Mutta näin ei tälläkään kertaa tapahdu. Leikkaukset tehdään juustohöylällä ja sieltä mistä se on poliittisesti helpointa. Veroasteikkoja höylätään prosentin kymmenyksillä. Tälläisella näpertelyllä ei tietenkään ole juuri mitään taloudellisia vaikutuksia. Mutta sen lisäksi siitä puuttuu kokonaan aatteellinen rohkeus ja näkemys.

Syy tähän voi olla se, ettei oikeistohallituksen poliitikoilla ole mitään kunnollista älyllistä ja aatteellista perustaa, jolle heidän päätöksensä rakentuvat. Tai sitten kysymyksessä on periaatteista tinkiminen lyhyen aikavälin suosion kasvattamiseksi.

Kumpikaan selitys ei juuri imartele suomalaista oikeistoa.

Blogit Liberan blogiin kirjoittavat eri alojen asiantuntijat tai muuten vain mielenkiintoiset henkilöt. Blogit ovat kirjoittajiensa mielipiteitä, eivätkä välttämättä edusta Liberan virallista kantaa.